
Fordeling av arbeidsplasser i Teorifagbygget og i lokaler som fraflyttes ved innflytting i nybygget (Kabalen).

INNLEDNING

I denne saken inviteres Styret til å fatte vedtak om hovedtrekkene for  fordeling av arbeidsplasser for ansatte og mastergrad-/hovedfagsstudenter. Dette som grunnlag for innflytting i nybygget og ny bruk av de lokalene som blir fraflyttet. 

Areal for arbeidsplasser for laveregrads-studenter, forutsettes være en felles resurs. De opprettholdes som i godkjenningsdokumentet for Teorifagbygget. Det samme gjelder spesialrom og laboratorier ( psykologi),  auditorier, kantiner og Kulturdelen av Samisk senter.

I denne saken tas sikte på å komme fram til hovedtrekkene i fordeling av generelle kontorarbeidsplasser med tilhørende birom, som møte- og pauserom, kopi-, arkiv- og lagerrom. 

Vi regner med at en detaljert fordeling vil komme senere basert på en mer konkret oversikt over totalt behov for arbeidsplasser for masterstudenter med en tjenlig fordeling i anlegget. 

Det regnes med at disse plassene skal være en felles resurs og at bruken kan veksle over tid. 

Rom  for masterstudenter er i Teorifagbygget plassert på ”gateplanet” av kontorfløyene. Rommene kan deles til vanlige kontor på 10 m2. Det er mulighet for at  kontorkapasiteten kan økes ved slike tiltak.    

Fordelingene som følger av denne saken, vil inngå som grunnlag for beregning av tildeling for intern husleie. Det vises til behandling av dette i Sak S 162/02.

Det legges opp til at behandlingen av saken vil skje på Prosjektkontorets møterom på Farmasiloftet. Der er tegningsmateriale og modeller og det kan gis orientering for mer konkret belysning av saken.  

DEL I   BAKGRUNN - FORHISTORIE
1  TIDLIGERE RAMMEPLANER

Universitetet fikk i 1975 godkjent et rammeprogram som inneholdt bl.a. arbeidsplasser for 1.250 studenter i ” tørre” fag. Dette er realisert i byggetrinn I til IV, frem til nåværende Administrasjonsbygget ( Breivik IV) ble tatt i bruk i 1989. Planene var basert på totalt 2.400 studenter ved universitetet. Senere kom Lysthusene/ Lesehuset med arbeidsplasser for 310 studenter. Disse er permanente bygg som er realisert med  ”provisoriemidler” da studenttallet økte ved inngangen til 90-tallet. Til sammen ble det derved bygd for 1.560 studenter i de ”tørre” fagene.  

Studenttallet er slik fordelt på de daværende ”tørre” fagene, eller ”teorifagene” i ovennevnte bygg:

· ISV/ SV-flak.       790 studenter

· ISL/ HUM-fak.   640 studenter

· APPU/ PLP           40 studenter

· IRV/ JUR-fak        90 studenter   Sum 1.560 studenter i teorifagene

Realfagbygget ( Breivika I) inngikk i den første rammen med 250 studenter. Senere fulgte

MH-bygget, NFH og Farmasi med hhv 610, 220 og 160 studenter. Gjennomgangsbygget har lokaler for 200 studenter. Til sammen  har vi derved eksisterende bygg for 1.450 studenter i laboratoriefag. I tillegg kommer  620 studenter ved helsefag/HiTos i MH.
2  BREIVIKA VI

På slutten av 80-tallet økte studenttallet sterkt og prioritering av videre utbygging måtte endres til å omfatte bygg med stor studentkapasitet. Arbeidet med planene for Breivika VI startet i 1991. ”Forslag til rammebygg i Humanioraparsellen” ble oversendt KUF i oktober 1993 og godkjent av Finansdepartementet i februar 1998. Rammeplanen tok utgangspunkt i 7.000 studenter ved universitetet, derav 4.300 studenter i teorifagene. Dette ga et vekstbehov på 2.740 studenter som skulle dekkes med nybygg for teorifagene.

Breivika IV, som totalt omfatter ca 34.000 m2 brutto, består av :

· TEORIFAGBYGGET og

-     ØSTRE FLØY som var en tilrettelagt utvidelse av Breivika III (mot øst)   

Østre fløy ble tatt i bruk våren 2001 og benyttes til 34 kontorer med fellesrom, for HUM , og undervisningsrom felles for HUM og SV.

Universitetet hadde i mellomtiden løst en del av vekstbehovet ved langtidsleie fra Statsbygg av lokaler i Breiviklia  på til sammen 5.370 m2 brutto. Dette er delvis nybygg for universitetsformål, og delvis ombygging av eksisterende bygg med spesialtilpassing for Institutt for Arkeologi / SV.

3 RAMMEPLANENS  MÅLSETTINGER

Godkjenning av arealrammen for nybygget var basert på følgende hovedargumentasjon fra Universitetet:

· Begynnerundervisningen må flyttes til Breivika fra provisoriske lokaler i Sentrum.   

      Avgjørende for rekrutteringen av nye studenter.

· ”De nye” profesjonsstudiene i Jus og Psykologi må få egne lokaler inkl bibliotektjeneste. Egne identifiserbare arealrammer.

· Fellesfunksjoner tilpasset universitetets nye størrelse ( 7000 studenter). 

      Hovedkantine, auditorier, studentsamskipnad, studentvelferd mv

-    Frigjøre leielokaler utenom Breivika, og samle undervisningen på/nær Universitetsområdet.

4 MÅLSETTINGER FOR PROSJEKTERING AV TEORIFAGBYGGET

Rammeplanen ble godkjent og prosjekteringen startet i 1998 i en tid hvor universitetet gjennomgikk store endringer.  Universitetet la derfor lagt stor vekt på å få generelle lokaler som kan brukes av mange ulike enheter, og skifte over tid, uten bygningsmessige inngrep. Dette gir også rom for at beslutning om hvem som skal flytte inn hvor og  med hvilken størrelse, kan fattes på et sent tidspunkt for å være à jour med utviklingen. Denne saken handler om dette.

Ved vurdering av aktuelle andre brukere i nybygget, i tillegg til Jus og Psykologi, er det lagt vekt på å flytte virksomhet som har behov for spesialrom, og som ikke var med i tidligere bygg (Kunsthistorie og Visuelle kulturstudier). Det vil være kostbart å innrede lokaler for slike enheter i eksisterende bygg. Byggesaken dekker derved kostnader vi ellers måtte ha finansiert over universitetets driftsbudsjett. 

5  MÅLSETTINGER FOR ”KABALEN”

Innflytting i Teorifagbygget vil medføre betydelige rokader i universitetets leide lokaler og  egne bygg også utenom nybygget, jfr skisse, vedlegg 1. Målsettingene er:

· God total arealutnyttelse for Universitetet. Funksjonelt og arealøkonomisk.

· Leide lokaler utenom Campus skal frigjøres.

            Tilsvarer omtrent kostnadene ved bygningsmessig drift av Teorifagbygget. 

      -    Mest mulig av universitetets udekkede arealbehov skal løses i påvente av neste  

            nybygg. 

I tillegg er det lagt vekt på:

-  Enhetene skal samles

   Kabalen legges slik at de enkelte fakultetene/enhetene får sine arealer mest mulig samlet i hele   

   bygg eller fløyer av bygg.  Dette vil lette den interne administreringen, og være et tjenlig grunnlag  

   for fremtidig forvaltning basert på intern husleie. 

-  Samle ”sirkulasjonsareal” i Teorifagbygget for skiftende brukere eller vekst av primærbrukere. 

   Dette kan være midlertidig bruk av lokaler som i  godkjenningsdokumentene var forbeholdt 

   profesjonsstudiene i Jus og Psykologi og annen mulig ledighet i Teorifagbygget. Kan gi rom for 

   tidsbegrenset utleie til eksterne brukere som universitetet ønsker å ha på campus. Arealene    

   forvaltes av universitetsdirektøren inntil evet. permanent bruk er fastlagt.

6  NYE FUNKSJONER I RAMMEPLANEN

Fortsatt langtidsleie fra Statsbygg i Breiviklia, sammen med en intensiv utnyttelse av arealrammen med mye generelle lokaler, har gitt oss mulighet for å dekke nye arealbehov som ikke var med  i den opprinnelige rammesøknaden fra 1993.  I hovedsak er dette:

· PLP,  U-vett og SOFF  flytter til Teorifagbygget. Hus 1.

      Frigjør leielokaler i Forskningsparken til Odontologi og øvrig ny virksomhet. 

-     IT- avdelingen flytter til Teorifagbygget. Frigjør areal for Mat Nat i Realfagsbygget.     

· Sentrene flyttes til Campus. Frigjør leielokaler som avsluttes.

· Studentsamskipnadens administrasjon. Økning som følge av sammenslåing med HiTos.

Inngikk i argumentasjon for å beholde rammen. Frigjør leielokaler som avsluttes.

· Digitale arealer i Teorifagbygget. Areal er avsatt. 

      Innredning avventes til romfordelingen i nybygget er klar, og organisering utredet.

· Studentenes sosialtjeneste, studentpresten, Stille rom. Frigir areal i ”SV-fløyer”.

· Organisasjonene. Frigjør leielokaler i Forskningsparken 1.

· Akademisk Kvarter ( bokhandelen) kan flytte fra utjenlig plassering i Adm.bygget, til en mer sentral plassering i underetasjen på UB når leseplasser flytter til Teorifagbygget. 

      Frigjør lokaler for en mer funksjonell utnyttelse av Adm.bygget særlig for studentmottaket.

· Mulighet for felles resepsjonslokaler i Administrasjonsbygget og/eller Teorifagbygget

som kan imøtekomme nye behov som følger av kvalitetsreformen. Utredes videre.

Til sammen medvirker dette til at vi kan ha som målsetting at ”Kabalen” som nå legges,

skal løse mest mulig av universitetets udekkede rombehov, som ikke krever ”våte” laboratorier,  i påvente av neste nybygg. 

Neste nye undervisningsbygg vil bli for studentvekst ved laboratoriefagenes etter at deres nåværende bygg ble planlagt, dvs Med.fak, NFH og  Mat.Nat. Disse enhetene mangler bygg for til sammen 1.250 studenter basert på et totalt studenttall ved universitetet på ca 7.000. Dette inkluderer flytting av Institutt for Fysikk fra Nordlysobservatoriet. 

Det regnes med at Gjennomgangsbygget beholdes som permanent bygg for ca 200 studenter.

Vurderingene er basert på ”historiske”  areal- og plassnormer som har vært lagt til grunn så langt i planlegging og godkjenning. Det kan være grunn til å tro at disse normene kan bli revurdert og at det ikke blir noen automatisk sammenheng mellom student- og arealvekst.

I tillegg gjenstår bygg for Universitetsmuseet.
7. TIDLIGERE FORUTSETNINGER, BYGG UTENOM   TEORIFAGBYGGET
I forbindelse med opprettelse av Juss-studiet i 1987, og den sterke studentveksten på 90-tallet, ble det foretatt endel midlertidige disponeringer som er forutsatt brakt til en permanent ording i forbindelse med  rokadene etter nybygget. Dette gjelder:

Institutt for filosofi ( IFI) ved SV-fakultetet skal flytte fra Sentrum til Breivika

Som følge av studentveksten, måtte først begynnerundervisningen flytte til DOMUS-bygget i Sentrum. Deretter måtte hele Filosofi flytte til Kjær-brygga for å gi plass til annen ekspanderende virksomhet i Breivika. De disponerer nå 1.300m2 for 30 kontor, hovedfags- og undervisningsrom.  

I forbindelse med den smertefulle utflyttingsprosessen, ble de lovet ”førstevalg” ved tilbakeflytting til Breivika. De bestemte seg allerede den gang for at det skulle være toppetasjene på nybygget i Breiviklia. Dette ble de lovet, og vi har senere lagt det til grunn for planleggingen. Deler av disse lokalene disponeres nå midlertidig av ansatte ved Jus i tillegg til enheter ved SV som inngår i flyttekabalen ved dette fakultetet.

Instituttet har trivdes godt i den sjarmerende, pent restaurerte brygga på kaikanten, men de ser nå frem til å bli samlet i Breivika igjen. De må flytte sammen med ex.phil. undervisningen.

Teknisk avdeling skal samles i Driftsentralen

Driftsentralen ble opprinnelig bygget for Plan-og driftsavdelingen ( PLUT).  Nåværende Teknisk avdeling inngår i dette. Bygget omfatter 1.390 m2 brutto. 

Før bygget var ferdig, ble det etablert Juss-studium som ikke hadde egne lokaler. Dette var en liten og sårbar enhet som ville få problemer med en lang provisoriefase i leielokaler langt fra campus. Det ble derfor bestemt at Juss skulle få overta det meste av øverste etasje i Driftsentralen, mens 

” Indre PLUT”  ble flyttet til Administrasjonsbygget ved en komprimert utnyttelse av dette bygget som da var under prosjektering. 

Det har hele tiden vært forutsatt at  Juss skal flytte til Teorifagbygget og at Driftsentralen deretter skal få sin tiltenkte bruk som base for universitetets bygningsmessige drift.

Jus har13 kontor og til sammen knapt 500 m2 i Driftsentralen. Resten disponeres av Teknisk avdeling. Jus disponerer i tillegg en brakkerigg på 250 m2.

Denne brakka er kondemnabel og anbefales revet. Med en del bygningsmessige tilpassinger, vil Teknisk avdeling få plass i selve Driftsentralen. Kostnader med dette er innarbeidet i avdelingens budsjett. Teknisk avdeling disponerer i dag 14 kontor i Øvre lysthus. 

Tomten der brakka nå står, bør reserveres for fremtidige utvidelser av virksomhet knyttet til drift av universitetets bygg og anlegg som vil øke etter hvert som bygningsmassen øker.

DEL II  ENHETENE I FLYTTEKABALEN  

1  ENHETER MED ”FAST” PLASS I TEORIFAGBYGGET

Det var en hovedpremiss i den godkjente rammeplanen at de ”nye” profesjonsstudiene, Juss og Psykologi, skulle få løst sine permanente rombehov inkl bibliotekstjeneste, i Teorifagbygget. Disse fagene ble etablert etter at den opprinnelige rammeplanen fra 1975 ble godkjent. De har levd i provisoriske lokaler frem til i dag og dette er deres først ”egne” nybygg..

Begge studiene har rekrutteringsproblemer for ansatte, og de har ennå ikke fått det omfang av stillinger som planene for nybygget forutsetter. Det synes rimelig at de får ”reservert” en ramme i samsvar med planene, som grunnlag for fremtidig tildeling av arbeidsplasser og intern husleie. Midlertidig ledighet beholdes av universitetet sentralt og kan stilles til  rådighet for andre enheter på åremålsavtaler. Begge enhetene er innstilt på en slik løsning. De ønsker primært naboskap med enheter med faglig aktivitet og der det foreligger planer om nybygg som gjør en fremtidig utflytting sannsynlig.

Rammeplanen inneholdt også forutsetninger om lokaler for følgende enheter:

· Velferdslokaler for studentene ( ”Frihavna”). Avsatt ca 300m2 i rammeplanen.

Får tildelt ca 400m2 i Hus 2, Plan 2, med adkomst fra Solplassen for et

”lavterskeltilbud” til de nye studentene.

· Studentsamskipnadens administrasjon, inkl andel for HiTos.

Får plass i Hus 2, Plan 3, med ca 25 kontorrom ( flere plasser), ekspedisjon mm.

· Avdelingsbibliotek for Juss og Psykologi. Fyller hele Hus 3 sammen med 

      arbeidsplasser for studentene som er lagt til biblioteket for å gi et læringsressurssenter.

Øvrige arbeidsplasser for studenter og fellesfunksjoner som auditorier og kantiner, behandles ikke i denne saken, jf. Innledning

I tillegg har følgende enheter med spesialrom, fått plass i Teorifagbygget. Tidlig beslutning om dette var nødvendig av hensyn til prosjekterings- og byggeprosessen, jf Del 1, pkt 4.

· Institutt for kunsthistorie ved HUM-fak.  Får plass i Hus 4, fløy mot vest.

Omtales under Kabalen for fakultetet.

· Institutt for sosialantropologi ved SV-fakultetet, med spesialom for Visuelle kulturstudier.

Får plass i Hus 5, fløy mot øst.  Omtales under Kabalen for fakultetet.

· IT-avdelingen.   Får plass i Hus 2, Plan 4 med ca 30 kontor, maskinhall og verksteder.

Flyttet som ”Pilotprosjekt” sommeren 03 for å tilrettelegge byggets infrastruktur.

· PLP, U-vett og SOFF.  Tidligere UNIKOM ble tidlig i prosjekteringsprosessen, besluttet lagt til Hus 1, plan 5 med ca 50 kontorplasser og spesialrom for undervisning. Etter reorganisering/ deling økte behovet  til ca 70 kontorplasser. Dette er imøtekommet med en komprimering av planløsningen og at en del arbeidsplasser ble lagt til Plan 4. 

I høst opplyser U-vett at behovet er ytterligere økt. Dette må behandles som en egen sak og sees i sammenheng med ønskene om ”digitale arealer” felles for universitetet.

     -     Senter for samiske studier, med Kulturdel. Omtales under ”Sentrene ved universitetet”.

Det er så langt i prosessen, sikret udisponerte kontorplasser ved de fleste enhetene slik at velbegrunnede behov kan imøtekommes ved behandling hos universitetsdirektøren, jf. Del 1, pkt 5.

Profesjonsstudiene i Jus og Psykologi, som blir samlet i Teorifagbygget, omtales nedenfor. 

Øvrige fakultetsarealer omtales i senere. 

Hus 4 og Hus 5 inneholder de største delene av de generelle kontorarealene i Teorifagbygget. Det vises til vedlegg 5 ang fordeling av rommene i disse husene.

Lokaler for Det juridiske fakultet

Fakultetet har i flg katalogen for våren 2003, 39 stillinger, derav 17 faste vitenskapelige og 

6 stipendiater, og 5 II-stillinger.

Fakultetet opplyser ( Vedlegg 8) at de fullt utbygd skal ha:

· 20 faste vitenskapelige stillinger

· 13 stipendiater

· 14 administrative stillinger .  Til sammen 47 stillinger  
I tillegg kommer 2 professor II-stillinger og en del korttidsengasjement i løpet av året. 

Fakultetet får plass i Hus 4, fløy mot øst, Plan 4 og 5.  På disse to planene er det 55 kontor som det kan være rimelig å reservere for fakultetet på sikt. Tildeling ved innflytting avklares på grunnlag av faktisk stillingstall. Ledighet på ca 10 kontor ved innflytting, disponeres fortsatt av universitetsdirektøren og bruk vurderes i samråd med fakultetet. På Plan 3 i denne fløyen, er det avsatt rom for arbeidsplasser for studenter på hovedfagsnivå. Til sammen ca 90 plasser.

Lokaler for Institutt for Psykologi (IPS)

Psykologistudiet har i flg katalogen for våren 2003,  41 stillinger, derav 25 faste vitenskapelige og 

6 stipendiater.  I vedlegg 9 har instituttet listet opp følgende antall ansatte pr 01.10.03:

· 31 vitenskapelig ansatte inkl stipendiater

·   9 administrative stillinger

·   5 utlyste stillinger/ under tilsetting      Til sammen 45 stillinger
 I tillegg kommer 6 professor II-stillinger og 3 gjesteforskere/vit.ass.

I den godkjente rammeplanen inngikk Psykologistudiet med 59 egne stillinger, 21 II-stillinger og 

15 eksterne stillinger. Det regnes med ett kontor pr 5 II-stillinger.

Det vil fremgå at det er en betydelig forskjell mellom den opprinnelige rammen for profesjonsstudiet i Psykologi og det antall stillinger det er sannsynlig studiet vil få i overskuelig framtid, særlig for eksterne stillinger.

Psykologistudiet får lokaler i Teorifagbygget Hus 5, med laboratorier og spesialrom samlet i fløy mot vest , Plan 3, 4 og 5. I denne fløyen er det også 32 kontor og hovedfagsrom med til sammen ca 55 plasser. Resten av kontorbehovet får instituttet på Plan 5 ( øverst) i fløy mot øst. Der er det 23 kontor som er mer enn instituttet vil ha behov for ved innflytting ( til sammen 55 kontor ), men det synes rimelig at fløyen reserveres for instituttet på sikt. Ang disponering av midlertidig ledighet, vises til omtale for Jus. 

På Plan 4 i denne fløyen, er det 25 kontor med tilhørende møterom og birom. Denne delen foreslås disponert for NFH til midlertidig bruk, i påvente av utvidelse av deres eget bygg. NFH har fremmet ønske om 20- 50 kontorplasser, jf vedlegg 14.

2  FAKULTET MED LOKALER UTENOM TEORIFAGBYGGET

Romfordelingen i Teorifagbygget berører SV og Hum som har det vesentlige av sin arealer utenfor nybygget.

Det samfunnsvitenskapelige fakultet  (ekskl Psykologi)

SV- fakultetet er den største og mest kompliserte enheten som blir berørt av innflyttingen i Teorifagbygget og omdisponeringene som følger av dette.

Institutt for psykologi, som er endel av beslutningsgrunnlaget for arealrammen for Teorifagbygget, er omtalt foran og behandles som egen sak.

Det er forutsatt at Institutt for sosialantropologi med spesialrom for Visuelle kulturstudier skal flytte til Teorifagbygget, Hus 5, fløy øst.

I brev av 14.01.03 ( vedlegg 6), presenterer fakultetet sine behov og foreslår konkrete løsninger. Dette kan oppsummeres slik:

· De ønsker arbeidsplass for 42 nye ansatte og 92 nye masteplasser, ekskl. Psykologi.

· I  tillegg kommer 27 kontor og 20 masterplasser for å erstatt lokaler for Institutt for filosofi som flytter fra Sentrum til Breiviklia. Tilsammen ca 70 nye kontor i Breivika.

· Det foreslås å bygget om et stort antall kontorer til masterplasser og flytte fakultetets administrasjon til til Hus 5 i Teorifagbygget for å gi rom for dette.

· Administrasjonen opplyses å ha behov for 28 kontor, trykkeri, IT-verksted mm.

Denne løsningener arealkrevende og fortrenger ”sirkulasjonsareal” for midlertidige brukere og vekst av profesjonsstudiene i Jus og Psykologi. Den er tidkrevende og kostbar som følge av behov for ombygginger. Administrasjonen ved SV-fakultetet er en permanent funksjon som ikke bør legges til denne delen av Teorifagbygget.

Det foreslås i stedet at SV-fakultetet får disponere lokaler i:

-    Lesehuset, som har 85 masterplasser med tilhørende fellesrom, når Jus flytter derfra.

-    Nedre Lysthus til bruk for Fredsstudiet mm.

           Dette er deres første prioritet. Det vises til egen omtale senere.

For å samle fakultetets lokaler, forutsetter vi at de får overta/ beholde lokaler som fraflyttes i Breiviklia og i hovedfløyen. Et unntak fra dette er lokalene etter Studentenes sosialtjeneste. Dette vurderes også som en mulig lokalisering for Jusshjelpa.

De kontorene SV-fakultetet i dag disponerer kan derved fortsatt benyttes til kontorer. Det er ingen god alternativ bruk av Lesehuset som er skreddersydd for arbeidsplasser for studenter på masternivå. Lesehuset ligger nært/ midt i ”utbredelsesområdet” for SV-fakultetet.

Det er ønske om at Kirkelig utdanningssenter i nord ( KUN) samlokaliseres med Institutt for religionsvitenskap. Det vises til vedlegg 12 og egen omtale senere. KUN har behov for ca 10 kontorplasser. 

Det er senere avklart med fakultetet at vekst i antall ansatte er overvurdert. Dette gjelder Institutt for sosialantropologi ( ISA) der fakultetet opprinnelig opplyser å ha behov for 43 kontorer i 2004. Dette er nå redusert til 23 kontor. ISA har 18 stillinger iflg katalogen for våren 2003. Vekstbehovet er derved redusert til ca 50 kontorer inkl Filosofi.

Tillegg kontor for SV i nye lokaler:

      -   Teorifagbygget Hus 5 plan 3 og 4                       31 kontor                                  

-   Nedre Lysthus                                                     15 kontor

-   Andre enheter flytter fra ”SV-områder”         ca 20 kontor     Sum ca 65 nye kontor                                       

Dette er netto tillegg da fakultetet får beholde lokaler de flytter fra, og er ca 15 kontor mer enn fakultetets justerte opplysninger om behov for nye kontor. Dette tilsier at lokalene som er nevnt ovenfor, også må inkludere lokaler for KUN.

Fakultetet opplyser å ha behov for 78 nye masterplasser ekskl ISA. I Lesehuset og Nedre Lysthus er det til sammen ca 120 masterplasser. Masterplasser er forutsatt å være en felles resurs og antallet i disse husene tilsier at de skal dekke behov også for andre enheter.  Lesehuset er gunstig plassert også for Hum.fak. 

Konklusjon. Romsituasjonen for SV- fakultetet er komplisert og vanskelig å opplyse tilstrekkelig i denne saken. Det foreslås derfor at fakultetet redegjør for konkret bruk av lokalene som er beskrevet foran, før tildelingen endelig fastlegges.

Det samme forutsettes for Hum-fak før tildeling i Teorifagbygget fastlegges.  

Det humanistiske fakultet 

Hum-fak har sine kontorer i Breivika III, fløy mot sør, i ”Østre fløy” og i Nedre Lysthus.

Det er forutsatt at Institutt for kunsthistorie ( IKH) skal flytte til Teorifagbygget, Hus 4, fløy mot vest. De disponerer nå 4 kontor i hovedfløyen. I vedlegg 7 redegjøres for en anstrengt romsituasjon og fakultetets vekstbehov som vesentlig er knyttet til:

· Etablering av CASTL, jf. Omtale av sentrene

Fra høsten 2004 vil det være ca 15 årsverk knyttet til dette senteret.

· Økning i tallet på stipendiater

· Flere og større eksterne prosjekter

Det konkluderes med at de ønsker å beholde en konsentrasjon av fagmiljøene i ”hovedbasen” og at CASTL forblir en del av dette. De opplyser å ha behov for inntil  25 stipendiatkontor, dvs 10 kontor mer enn de har i Nedre lysthus. Dette kan tildeles i Teorifagbygget, Hus 4, sammen med Kunsthistorie. Deres lokaler samles da på to steder hvor fakultetet selv kan prioritere innenfor tildelte rammer.  I tillegg kommer masterplasser utenom ”hovedbasen”.. 

Konklusjon. Det foreslås at Hum-fak  flytter ut av Nedre Lysthus og at deres kontorbehov, utenom  Breivika III/ Østre fløy, samles i Teorifagbygget, Hus 4, sammen med Kunsthistorie. 

Økt behov for masterplasser vurderes i Lesehuset, og i Teorifagbygget, Hus 4.

3  SENTRENE VED UNIVERSITETET OG KABALEN

Universitetet har følgende sentre som blir berørt av flyttekabalen i tilknytning til Teorifagbygget:

      -    Senter for samiske studier   ( Samisk senter)

-    Senter for kvinneforskning og kvinner i forskning, KVINNFORSK. 

· Senter for miljø og utviklingsstudier, SEMUT  

· Roald Amundsen senter for arktisk forskning ( Amundsen-senteret)

· Center for Peace Studies (Fredsstudiet)

· Center for Advanced Study in Theoretical Linguistics, CASTL

 
Samisk senter, KVINNFORSK og SEMUT har tilhold i leide lokaler i Glassmester Eriksen-bygget  nede på Havneområdet i Breivika.  Lokalene i dette bygget må fraflyttes for å gi de forventede innsparinger i leieutgiftene. Romsituasjonen er anstrengt, og plasseringen utjenlig. 

Amundsensenteret og Fredsstudiet har i dag midlertidige lokaler i Administrasjonsbygget. 

CASTL er et nyetablert senter for fremragende forskning ved HUM-fak. Det får sine rombehov dekket som en integrert del av fakultetets lokaler. 

Hvem flytter hvor og når.  Muligheter.

Samisk senter vil bli den første enheten som flytter inn i Teorifagbygget, etter IT-avdelingen. Foreløpig  forventes innflytting medio januar 04. De øvrige sentrene vil ikke få plass i Teorifagbygget. Aktuelle muligheter er:

· Øvre lysthus, etter Teknisk Avdeling som flytter til Driftsentralen når Jus flytter til Hus 4.

Første prioritet for SEMUT og KVINNFORSK.  

· Nedre lysthus. Første prioritet for Fredsstudiet som er tilknyttet SV-fak.

            Forutsetter at Hum-fak får nye lokaler i Teorifagbygget.  

· Administrasjonsbygget, som del av større rokade etter utflytting av ADB, studentorganer, Hovedkantine og evet. Akademisk Kvarter. 

Disse mulighetene er tidsmessig avhengig av rokader med flere trinn.

Nedre lysthus kan ta imot ny bruker når  Hum-fak evet har flyttet virksomheten til Hus 4 i  Teorifagbygget. Dette kan skje i løpet av våren/sommeren 03.

Innflytting i Øvre lysthus kan tidligst skje på ettersommeren 04 da Driftsentralen først må gjennomgå en renovering og tilpassing til bruk for Teknisk avdeling. 

Administrasjonsbygget må ha en større ombygging som tidligst kan være ferdig våren 05. 

For å kunne følge opp slike tidsplaner, er leiekontrakten for Glassmester Eriksen-bygget, foreløpig forlenget ut 3. kvartal 04.  Når Samisk senter flytter ut, vil de to andre sentrene kunne ekspandere slik at trangboddhet ikke blir et problem. Vanlige kontormøbler blir også stående igjen  til bruk for SEMUT, KVINNFORSK og evet andre mindre enheter med akutte rombehov, i påvente av at flytteprosessen etter Teorifagbygget er gjennomført. Det kan også bli behov for avlastingslokaler for Administrasjonsbygget mens ombyggingsarbeidene pågår.

1 Senter for samiske studier

Det er tidligere avklart at dette sentret får lokaler i Teorifagbygget, Hus 2, Plan 2, med nær tilknytning til Kulturdelen for Samisk senter. På dette planet er det totalt 21 kontor, derav 17 kontor innenfor en naturlig avgrensing.  En stor del av kontorene har mulighet for to arbeidsplasser.

Samisk senter har i notat av 24.05.03 og 16.10.03 (Vedlegg 10), redegjort for sine behov.

Behovene oppsummeres slik:

· Fast ansatte:                                     5 stillinger

· Eksterne prosjekter                          5 stillinger, direkte tilknyttet senteret       

-    Andre eksterne prosjekter,               4 stillinger, inkl 2 stillinger for Samerettsutvalget                                      

                             Til sammen                   14 stillinger

 

I tillegg opplyses at det er ønskelig med samlokalisering av følgende enheter:

- Nordsamisk bibeloversettelse, prosjekt:                 2 kontorplasser ( frigjøres ved SV-fak)

- Nordisk organ for reindriftsforskning, NOR:         1 kontorplass

- SARVVIS-programmet                                          2 kontorplasser

- Samisk fiskeriforskningsprogram                           1 kontorplass

- Hospiteringsordning med departementene             1 kontorplass  

- Kontorbytte med Nordisk Samisk Institutt ( NSI)  1 kontorplass    ( 16.10.03)

                                            Til sammen                    8 kontorplasser 

 

Samisk senter har i dag 11 kontorplasser fordelt på 10 rom.

Det Norske Bibelselskap har i brev til rektor av 13.10.03 ( Vedlegg 10 d ) presisert sine ønsker om rom for to arbeidsplasser i tilknytning til Samisk senter, for prosjektet Nordsamisk bibeloversettelse. De disponerer i dag ett kontor med to arbeidsplasser ved Historieseksjonen i Breiviklia.

Innenfor fløydøren i akse H, som gir en naturlig adkomst til senteret, er det 17 kontor. Gjennomsnitt vel 13m2 pr kontorrom, til sammen ca 225 m2 netto kontorareal. Kontorstørrelsen tilsier at det kan være rom for det antall arbeidsplasser som ønskes. I tillegg kommer pauserom, birom for kontordrift og tre møterom, Dette er rom uten direkte dagslys, og er ikke egnet til faste arbeidsplasser, men møterom med glassvegger mot korridor, kan  nyttes som midlertidige arbeidsplasser.  Ett møterom er tilrettelagt for simultantolking med eget lite rom for tolk.

Tildeling av 17 kontor til en enhet med 5 fast ansatte, og en fordobling i forhold til dagens nettoareal, er en husleie fra. klar prioritering. En del av behovet er begrunnet i ekstern virksomhet som det er aktuelt å  kreve husleie for. Avklares som egen sak.

På dette planet ( Hus 2, Plan 2) reserveres fire kontor til å dekke vekst og behov for andre mindre enheter ved universitetet.

Konklusjon. Det foreslås at Samisk senter får disponere 17 kontor i Teorifagbygget, Hus 2, Plan 2. 

Eksterne prosjekter og samlokaliseringsønsker må prioriteres innenfor denne rammen.

Denne tildelingen skal inkludere to arbeidsplasser for prosjektet Nordsamisk bibeloversettelse 

2 Amundsensenteret,  KVINNFORSK  OG  SEMUT.                                                                 Disse sentrene har felles sekretærstilling ( 1/3 på hver) med kontor i Glassmester Eriksen-bygget. Amundsensenteret har i dag én midlertidig kontorplass i Administrasjonsbygget (Forskningsavd.) De budsjetterer med økning på én stilling. Til sammen 2 1/3 stilling.

KVINNFORSK og  SEMUT har 4 kontor hver i Glassmester Eriksen-bygget, 2. etg, og sekretærkontoret i 3.etg. Til sammen 9 kontorer. Det forventes ikke økning i den faste staben, men begge opplyser å ha behov for kontorplasser disponible for samarbeidsparter, f.eks forskere med friår og stipendiater fra andre enheter med faglig tilknytning.  SEMUT opplyser å ha behov for nærhet til fagmiljøet ved Fiskeriforskning. Det er i tillegg behov for møte/ undervisningsrom og plass for Åse Hiort Lerviks boksamling på (ca 1500 bind).

På grunn av felles sekretærstilling er det fordel  at alle tre sentrene lokaliseres samlet.

Dette gir et samlet behov på 10-11kontorer. 1.etasje i Øvre Lysthus inneholder 11 kontorrom hvorav to er egnet også som møterom.  I tillegg arkiv/datarom og rom for boksamling som også kan stilles opp i et av de store kontorene.  Dette  passer godt for disse sentrene og er deres første prioritet. I Rotundens 2.etasje er det felles lunsjrom og et stort møterom for beboere i huset.

Hvis organisasjonene får tre kontorer og Studentpresten to kontor i 2 etg, er det fortsatt 4 rom 

disponibel  til gjesteforskere, stipendiater oa. Dette kan være en periodisk avlastning av fakultet som har faglig kontakt med disse sentrene.

Fiskeriforskning er nabobygg og dette kontaktbehovet skulle derved være tilfredsstilt.

Konklusjon: Det foreslås at Amundsensenteret, KVINNFORSK og SEMUT  får disponere inngangsplanet av Øvre Lysthus med lunsjrom og møterom i 2.etg felles for huset. 

3  Senter for fredsstudier ( Center for Peace Studies, CPS )

Senteret ble opprettet ved vedtak i Styret i 2002. Senteret er lagt under SV-fakultetet som et  4-årig prosjekt for perioden 2003-2006. Senteret er organisert med et eget styre.  Senteret har i dag lokaler på lån rundt omkring med kontor for leder i Administrasjonsbygget.

Styreleder for senteret skriver i brev av 30.05.03 til universitetsdirektøren at deres første prioritet er å få lokaler i Nedre Lysthus. Dette er gjentatt i brev av 23.10.03 fra adm.leder ved senteret. 

Brevene følger som Vedlegg 11.  Styreleder tar også opp at bysten av Gandhi, som nå står nær Tromsø Museum, ønskes flyttet til en plassering utenfor senterets nye lokaler.

Vi har fått henvendelse fra Fredskorpset om leie av ett kontor i tilknytning til Fredssenteret.

De leier nå en plass hos SEMUT. Henvendelsen er støtte av styreleder ved CPS.

Fredsstudiene opplyser å ha følgende behov:

· 6 kontorer stigende til 10 kontorer i 2006

· Leseplasser for 50 masterstudenter.

· Forelesningsrom 25-50 personer

· Gruppe/ seminarrom

De konkluderer med at Nedre lysthus har alt dette og vil være et ideelt sted for dem.

Nedre lysthus disponeres i dag av Hum-fak. De må få tilstrekkelig arealer i Teorifagbygget for at lokalene kan frigjøres til Fredssenteret.

Dette lysthuset inneholder 15 kontorer à 9m2 og et auditorium med 80 plasser  på inngangsplanet.  

I underetasjen er det 6 rom egnet for undervisning og leseplasser. Til sammen ca 190 m2 nettoareal, pluss pauserom. Dette tilsvarer ca 75 arbeidsplasser i undervisnings- og leserom. 

Vi er enige i at Nedre Lysthus er godt egnet for den bruk som Fredsstudiene beskriver.

Det er en økonomisk og praktisk fordel at det ikke blir behov for vesentlig ombygginger.

Vi antar det kan bli aktuelt å slå sammen 4 kontor til 2 større kontor med møtebord.

Det vil fortsatt være 13 kontor og vi foreslår at Fredskorpset får leie ett kontor.

I starten vil Fredsstudiet disponere 6 kontor og Fredskorpset ett kontor. Det er da 6 kontor disponibel for vekst og annen bruk.

Lokaler for senteret skal administreres av SV- fakultetet og lokalene må inngå i en samlet tildeling til dette fakultetet. Dette tilsier at bruk av ledighet på kort og lang sikt disponeres og prioriteres av fakultetet.  Auditoriet må opprettholdes som et felles tilbud, evet med ”rombok” ved SV-fakultetet.

Flytting av bysten av Gandhi er drøftet med leder for Fondets utsmykkingskomité. Vi er enig om at den vil få en fin plassering på plenen mellom bjørkerekkene rett sør for Nedre Lysthus.

Saken må avklares med Museet og Tromsø kommune som er orientert om saken.

Konklusjon. SV-fakultetet tildeles Nedre Lysthus primært til bruk for Fredsstudiene – CPS.

Fredskorpset får leie ett kontor.

4  ANDRE ENHETER

En rekke enheter har henvendt seg ang muligheter for lokaler på campus i forbindelse med innflytting i Teorifagbygget.  Sentrene er omtalt under punkt foran.

1 Organisasjonene 

De tre hovedorganisasjonene, 2fo, NTL og Forskerforbundet, har avtale om at lokaler skal holdes av Universitetet. De har i dag 3 kontorer og møterom i Forskningsparken 1 og er lovet flytting til egnet sted på Campus når Teorifagbygget tas i bruk.  De opplyser følgende behov:

· 3 kontorer, ett til hver av organisasjonene.

· 1 skriver/kopirom ( kan ikke være felles med andre).

· 1 møterom

Møterommet antas å kunne deles med andre hvis kontorene er store nok til besøksbord.

De ønsker primært plass i ”Øvre Lysthus” ( himmelrik), og helst ikke Nedre Lysthus. 

Under forutsetning av at møterom kan benyttes felles med øvrige beboere i huset, kan de tildeles ett kontor à 16 m2, de øvrige er 12m2 med plass for besøksbord.

Konklusjon: Det foreslås at organisasjonene tildeles 3 kontorer med birom i Øvre Lysthus.

2 Studentpresten

Studentpresten har i dag et stort kontor  ved siden av ”Stille rom” nede i Breiviklia.

Denne plasseringen er perifer.  Stille rom skal flyttes til Teorifagbygget  nær vandrehallen 

mellom Hus 1 og 2.  De er lovet mer sentral plassering også av kontor, i forbindelse med innflytting i Teorifagbygget. 

I brev av juni 2002 har studentpresten redegjort for deres kontorbehov og ønsker om plassering. 

De ber om ett kontor med størrelse som tillater grupper på inntil 8 personer ( f.eks sorggrupper), tilgang på møte/ pauserom og at det avsettes mulighet for kontor til en studentprest 2.

Studentpresten representerer en liten enhet som kan innpasses flere steder. Foreløpig synes Øvre Lysthus å være mest aktuelt, sammen med sentre og organisasjonene. 

Drøftes med studentpresten og avklares i samarbeidsutvalget hvor biskopen deltar, når hoveddisponeringen er nærmere avklart etter behandling i Styret.

3 Studentenes sosialtjeneste

Denne tjenesten hører inn under Studentsamskipnaden og deres avtale om ”fristasjon”  hos Universitetet. Den omfatter også Høgskolens studenter. De har i dag lokaler i underetasjen på SV-fløya, 6 kontorer og et stort fellesrom.  Lokalene er for små og med uheldig innsyn i flg tjenesten selv. Institutt for psykologi  er positiv til at denne tjenesten lokaliseres i tilknytning til deres lokaler i Teorifagbygget, Hus 5, nær hovedinngangen mot grøntområdet. De vil da få en sentral, men diskret beliggenhet som er det beste for deres virksomhet.

Det er avtalt med Psykologi at vi skal prøve å  finne en ordning innenfor de lokalene som er avsatt til spesialrom for Psykologi i rammeprogrammet. Det kan ikke garanteres at dette blir en permanent ordning, men det vil sannsynligvis gå år før rekrutteringssituasjonen er slik at alle rommene er i full bruk.

Konklusjon. Studentenes Sosialtjeneste innpasses i rammen for lokaler som er avsatt for Psykologi i Teorifagbygget, Hus 5.  Antall stillinger som skal ha arbeidsplass, avklares med Samskipnaden.  

4 Jusshjelpa

Jusshjelpa har i dag lokaler som universitetet leier i Breivika Senter, 2.etg (over Samskipnaden). 

De disponerer der 5 kontorer, møterom og pauserom for 23 ”tilsette”. 

Til sammen ca 80m2. Jusshjelpa gir fri rettshjelp/rådgivning i landsdelen. Prosjektet ble starta av studenter for 15 år siden og drives fortsatt av studenter. Det er opplyst at det er fordel med god kontakt til fakultetet, men det bør ikke være for nært og adkomsten bør være diskret av hensyn til klientene.

Prosjektkontoret har spurt om ”hjemmel” for at universitetet skal betale lokaler for Jusshjelpa og praksis ved andre universitet. Jusshjelpa svarer at ” Jusshjelpa i Nord-Norge er en underavdeling av juridisk fakultet ved Universitetet i Tromsø, det er derfor naturlig at Universitetet betaler lokaler for Jusshjelpa”. Det juridiske fakultet redegjør i brev av 06.10.2003 ( Vedlegg 8)  for Jusshjelpas betydning for virksomheten ved fakultetet.

Kontrakt for denne delen av Breivika Senter løper til mars 2005 og utleier ønsker ikke tidligere avslutting. Kontrakten kan sannsynligvis forlenges. Det er mulighet for en direkte utvidelse av Jusshjelpas nåværende lokaler innenfor ledige lokaler som universitetet leier, uten at det medfører økte utgifter for universitetet i denne leieperioden.

Vi kan ikke påvise en sikker egnet plassering av Jusshjelpa oppe på campus. Dette kan endre seg når vi får en total oversikt over rombehovet i Teorifagbygget, særlig utnyttelse av leserom for mastergradsstudenter. Dette vil vi sannsynligvis ikke være klart før bygget har vært i bruk en tid.

Det kan vurderes at de får overtalokalene som Sosialtjenesten forlater. Disse antas å være godt egnet. Saken avhenger av totalkabalen for SV-fakultetet.

Konklusjon. Jusshjelpa beholder sine lokaler i Breivik Senter og tilbys en utvidelse av disse.

Situasjonen kan vurderes igjen før leiekontrakten må fornyes.

5 Kirkelig utdanningssenter i nord, KUN

KUN skriver slik 06.06.03:

” Kirkelig utdanningssenter i nord ( KUN) har siden 1998 hatt gode kår i Forskningsparken.

Vi trives godt, og har gode arbeidsforhold. Fra og med 1.1.03 er KUN ikke lenger et prosjekt, men er blitt et permanent utdanningstilbud. Vi har fremdeles en tilknytning til Det Praktisk teologiske seminar (POTS) i Oslo, men i permanentviseringsvedtaket ligger sterke føringer imot et styrket samarbeid med Institutt for religionsvitenskap også med tanke på en selvstendiggjøring av KUN fra POTS etter noen få år. Fra KUNs side, fra religionsvitenskap sin side og ut fra det jeg har forstått fra universitetsledelsen, så er det et felles ønske om en samlokalisering med religionsvitenskap. I og med at det kommer til å foregå en del flyttinger i forbindelse med nybygg ved UiT, så melder jeg KUN på som en interessent med mulighet for nettopp en slik samlokalisering…..”  ( Kristin Stang Melne, kst rektor)

Det vises også til brev fra KUN av 27.10.03, Vedlegg 12.

KUN leier i dag 9 kontorer og ett undervisningsrom i Forskningsparken 1.

De har 5 ansatte og forventer en vekst til 8 stillinger. De har siden starten hatt ca 20 studenter som tar studiet på deltid. Studentene antas å ha behov tilsvarende 8-10 arbeidsplass for masterstudenter og god tilgang på grupperom.

Institutt for religionsvitenskap ( IRV) opplyser at de har 8 stillinger som disponerer 8 kontor i hovedfløya til SV-fakultetet. De får en ny stilling i 2004 og ønsker ytterligere 2 stillinger på sikt.

En samlokalisering av KUN og IV vil derved kreve 14 kontor fra starten, med ønsket vekst til samlet 19 stillinger/ kontorplasser. 

Universitetet vil sannsynligvis få bruk for de lokalene i Forskningsparken som KUN har i dag. Det må sikres at vi får opsjon på fortsatt leie. Det forutsetter at KUN betaler husleie til Universitetet tilsvarende dagens leiekostnader. Dette tas opp som egen sak.

På denne bakgrunn vil vi foreslå at KUN og IV samlokaliseres i tilknytning til de lokaler IV har i dag og at SV-fakultetet får en tilsvarende tildeling av areal i Teorifagbygget.

Det kan også være aktuelt at de sammen flytter til nye lokaler. Dette må drøftes med partene.

Konklusjon. Det foreslås at Kirkelig utdanningssenter i nord og Institutt for religionsvitenskap samlokaliseres i tilknytning til IRVs nåværende lokaler, eller på nytt sted som avklares i drøfting med partene. Universitetet ønsker opsjon på overtakelse av KUNs nåværende lokaler i Forskningsparken 1.

6 Norges Fiskerihøgskole. NFH

Fiskerihøgskolens bygg er dimensjonert for en virksomhet med 220 studenter, mens de nå har ca 700 studenter. Bygget har bra kapasitet for laboratorielokaler.

NFH redegjør i brev av 09.07.03 ( Vedlegg14) saken. Det konkluderes at de har en akutt vanskelig kontorsituasjon uten plass til nyansettelser som vil skje i inneværende år. Det opplyses at de i løpet av de neste 5 år vil ha behov for 30 – 50 kontorplasser utenfor dagens bygg, med tilhørende møte og oppholdsrom. Dette begrunnes i prioritering av marine fag.

Det vises til redegjørelser foran ( Del I, 5og 6, Del II, 1) om midlertidig bruk av lokaler i Teorifagbygget i påvente av nye bygg/ utvidelser.  Hus 5, Plan 4, fløy mot øst, er foreløpig ikke disponert ved innflytting i Teorifagbygget. Dette planet inneholder 25 kontorer med tilhørende møte- og oppholdsrom. Det foreslås at NFH prioriteres ved disponering av dette arealet.

Konklusjon.  Det foreslås at NFH  midlertidig får disponere inntil 25 kontor med tilhørende fellesrom i Teorifagbygget Hus 5, Plan 4, i påvente av utvidelse av eget bygg. 

7 Nasjonalt forskningssenter innen alternativ og komparativ medisin. 
NAFKAM er en grunnenhet ved Det medisinske fakultet ( vedtatt i Universitetsstyret mai 2002 ).

De har  midlertidige fire kontorer i Farmasibygget, der romsituasjonen er meget anstrengt som følge av press fra vekst fra resten av Med. fak. 

I vedlagte brev av 03.09.03 og 10.19.03 ( Vedlegg 13) redegjør de for sine behov og følgende prioritet for lokaler:

1. Teorifagbygget

2. Forskningsparken 1

3. Forskningsparken 2

4. Kjærbrygga i Sentrum  ( etter utflytting av Filosofi)

Vi har drøftet muligheter for at NAFKAM kunne få midlertidige lokaler i Teorifagbygget for en oppbyggings- og konsolideringsperiode ( 3-5år) i lokaler som må reserveres for fremtidig vekst for JUS og Psykologi. Deretter utflytting til leielokaler.

I siste brev fra NAFKAM redegjøres det for bevilgningsforslag i siste statsbudsjett og forslag om opprettelse av informasjonsbank innen alternativ behandling i tilknytning til NAFKAM. 

På bakgrunn av dette hevdes at de med sikkerhet vil ha behov for 20 kontorer i 2004. I tillegg kommer informasjonsbanken og en rekke  fellesrom. Behovet har da fått et omfang og krav til utforming, som ikke kan innpasses i Teorifagbygget etter de linjer som tidligere er drøftet. 

Forskningsparken 1 og 2  er deres 2. og 3. prioritet er. Der blir det ledig lokaler når U-vett, PLP,  SOFF og evet KUN  flytter i løpet av våren/ sommeren 04.  Disse lokalene er i utgangspunktet reservert Odontologistudiet. De vil sannsynligvis ikke trenge alle lokalene da klinikkbygget som Fylkeskommunen planlegger, forventes ferdig allerede i 2006/7.

Deler av disse lokalene er også aktuelle for de nyopprettede enhetene Marbank og Marbio.

Vi forventer også ønsker fra Medisin som er hardt presset, mens de venter på egne utvidelser. 

Kjærbrygga er NAFKAMs  4. prioritet. 

Det er en sjarmerende, pent restaurert ”sjøbod” på kaikanten.  Filosofi disponerer nå 1.300m2 med 

30 kontorer og mange fellesrom i dette bygget. Filosofi flytter i løpet av året og vi antar kontrakten kan forlenges på gjeldende vilkår.

Konklusjon. Det vil ikke være plass for NAFKAM innen universitetets egne bygg på campus.

Det foreslås at  både Forskningsparken og Kjærbrygga vurderes som nye lokaler. Dette må samordnes med behov for midlertidige lokaler for Odontologistudiet og Marbank/ Marbio.

OPPSUMMERING

En kort oppsummering av forslagene som er presentert i saksforelegget, vil bli fremlagt på møtet. 

Forslag til 

                                                              V e d t a k

Styret slutter seg til de forslag som er presentert i saksforelegget ang fordeling av arbeidsplasser i 

Teorifagbygget og i lokaler som fraflyttes ved innflytting i nybygget.

                                              Tromsø 29.oktober 2003

                                                Arne Benjaminsen 

                                                universitetsdirektør

                                                                                                                  Unni Grøneng

                                                                                                                  plandirektør

14 VEDLEGG i eget hefte.

Universitetsdirektøren

Prosjektkontor Teorifagbygget

side 16

